Temeljem članka 30. Zakona o komunalnom gospodarstvu („Narodne novine“ br. 68/18, 110/18 i 32/20), direktor trgovačkog društva LIPKOM SERVISI d.o.o. za komunalno gospodarstvo, Kutinska 4, 44322 Lipovljani donosi

**OPĆE UVJETE**

**ISPORUKE KOMUNALNE USLUGE UKOPA POKOJNIKA**

**NA PODRUČJU OPĆINE LIPOVLJANI**

1. **OPĆE ODREDBE**

**Članak 1.**

Ovim Općim uvjetima isporuke komunalne usluge ukopa pokojnika na području Općine Lipovljani (dalje u tekstu: Opći uvjeti) uređuje se:

* odnos između Isporučitelja i Korisnika usluge ukopa pokojnika na grobljima općine Lipovljani,
* prava i obveze Isporučitelja i Korisnika usluge,
* osnovni tehnički uvjeti isporuke usluge,
* način mjerenja, obračuna i plaćanja isporučene komunalne usluge

Isporučitelj usluge ne obavlja uslugu kremiranja pokojnika, ali je dužan izvršiti ukop urne, uz odgovarajuću primjenu odredaba ovih Općih uvjeta.

1. **OSNOVNI POJMOVI**

**Članak 2.**

Pojmovi koji se koriste u ovim Općim uvjetima imaju sljedeće značenje:

1. *Isporučitelj komunalne usluge* je trgovačko društvo LIPKOM SERVISI d.o.o. za komunalno gospodarstvo, Kutinska 4, 44322 Lipovljani (dalje u tekstu: Isporučitelj), koje upravlja grobljima na području općine Lipovljani;
2. *Korisnik grobnog mjesta* je svaka fizička osoba koja je nositelj prava korištenja grobnog mjesta nakon dodjele grobnog mjesta na korištenje, uz uvjet da ga održava i plaća godišnju grobnu naknadu (dalje u tekstu: Korisnik groba);
3. *Pravo ukopa* je pravo ukopa upisano u grobnu evidenciju ili evidentirano na zakonom propisan način;
4. *Korisnik komunalne usluge* je svaka fizička ili pravna osoba koja s Isporučiteljem ugovara korištenje usluge, a koja ne mora ujedno biti i Korisnik groba (dalje u tekstu: Korisnik usluge)
5. *Komunalna usluga ukopa pokojnika* je usluga koja podrazumijeva ispraćaj i ukop pokojnika unutar groblja sukladno propisima, kao i poslove navedene u cjeniku Isporučitelja, od trenutka preuzimanja umrle osobe na groblju ili u rashladnu komoru na groblju Lipovljani, do trenutka ukopa na groblju (dalje u tekstu: usluga ukopa);
6. *Ukop* je priprema i uređenje grobnog mjesta te polaganje pokojnika ili posmrtnih stataka u grobno mjesto (dalje u tekstu: ukop);
7. *Groblje* je ograđeni prostor zemljišta na kojem se nalaze grobna mjesta, prateće građevine i komunalna infrastruktura sukladno Zakonu o grobljima.
8. **UGOVORNI ODNOS IZMEĐU ISPORUČITELJA I KORISNIKA**

**Članak 3.**

Za tražene i izvršene usluge ukopa Isporučitelj usluge ukopa izdaje Korisniku račun koji se smatra Ugovorom o isporuci komunalne usluge.

Usluge ukopa se isporučuju na neodređeno vrijeme.

Podnošenjem zahtjeva za isporuku usluge ukopa, Korisnik usluge odnosno podnositelj zahtjeva, prihvaća primjenu ovih Općih uvjeta u cijelosti te je obvezan postupati po istima.

Korisnik komunalne usluge ukopa pokojnika ne može biti niti pravna niti fizička osoba koja nije podmirila dospjele troškove prethodno isporučene usluge ili regulirala plaćanje iste (ugovor o obročnoj otplati i sl.), a istekao je rok dospijeća plaćanja za prethodno pruženu uslugu ukopa.

Sukladno prethodno navedenom dok se ne podmire dugovanja za prethodno pruženu uslugu ukopa, ne može se naručiti nova usluga ukopa.

Ovi Opći uvjeti biti će dostupni u pisanom obliku u poslovnim prostorima Isporučitelja i u elektronskom obliku na mrežnim stranicama Isporučitelja.

1. **PRAVA I OBVEZE ISPORUČITELJA I KORISNIKA**

**Članak 4.**

Prava i obveze Isporučitelja regulirana su Zakonom o komunalnom gospodarstvu, Zakonom o grobljima, Pravilnikom o grobljima, Pravilnikom o uvjetima i načinu obavljanja opremanja, prijenosa, prijevoza, kremiranja, pogreba i iskopavanja umrlih osoba, te o uvjetima glede prostora i opreme pravnih i fizičkih osoba za obavljanje opremanja, prijenosa, prijevoza, kremiranja, pogreba i iskopavanja umrlih osoba. Odlukom o upravljanju grobljima na području Općine Lipovljani te ostalim propisima i aktima Isporučitelja koji su na snazi, a koji se primjenjuju na predmetnu djelatnost.

**Članak 5.**

Obveza korištenja usluge ukopa započinje trenutkom stjecanja prava korištenja, dodjelom grobnog mjesta na korištenje ili prenošenjem prava korištenja grobnog mjesta nakon smrti korisnika na nasljednika rješenjem o nasljeđivanju, kao i prenošenjem prava korištenja Ugovorom o ustupanju grobnog mjesta trećoj osobi.

Dan stjecanja pravomoćnosti rješenja o nasljeđivanju, kao i dan potpisa ugovora o ustupanju grobnog mjesta trećim osobama smatraju se danom prenošenja prava korištenja na novog Korisnika.

Korisnici iz stavka 3. ovog članka obvezni su u roku od 30 dana dostaviti Isporučitelju presliku Rješenja o nasljeđivanju ili Ugovora o ustupanju grobnog mjesta, kao i sve promjene koje se odnose na promjenu adrese na koju se šalju računi i druge relevantne podatke koji utječu na međusobne odnose u isporuci i korištenju usluge.

Ako se po ostavinskoj raspravi jedno grobno mjesto prenosi na više nasljednika, nasljednici su dužni izjavom kod javnog bilježnika odrediti koji će se od nasljednika upisati u pogrebnu evidenciju kao korisnik.

Ako se po ostavinskoj raspravi nitko ne odredi za vlasnika grobnog mjesta, korisnik je onaj nasljednik koji je po Rješenju o nasljeđivanju naslijedio najveći dio nasljedstva. Ukoliko postoje nasljednici sa jednakim udjelom nasljedstva, korisnik je onaj koji je na Rješenju o nasljeđivanju naveden kao prvi nasljednik.

**Članak 6.**

Ako se Korisnik namjerava odreći grobnog mjesta u korist Isporučitelja, dužan je dati pismenu Izjavu o odricanju grobnog mjesta u korist Isporučitelja.

Grobno mjesto kojeg se Korisnik odriče u korist Isporučitelja uvesti će se u evidenciju groblja pod kategorijom slobodna mjesta.

**Članak 7.**

Sve zahtjeve Korisnik podnosi Isporučitelju u prostorijama društva, na adresi Kutinska 4, radnim danom od 07:00 do 15:00 sati.

**Članak 8.**

Pravo ukopa definirano je Zakonom o grobljima, Odlukom o upravljanju grobljima na području Općine Lipovljani, kao i Zakonom o vlasništvu i drugim stvarnim pravima.

Usluga ukopa može se od Isporučitelja naručiti samo za osobe s pravom ukopa na grobljima na području općine Lipovljani.

Ukoliko pravo ukopa nije razvidno iz grobnog očevidnika, Korisnik usluge dužan je prije ukopa Isporučitelju dostaviti dokaze iz kojih proizlazi navedeno pravo, primjerice ovjerena izjava o pravu ukopa.

Korisnik usluge obvezuje se Isporučitelju dostaviti urednu dokumentaciju za ukop sukladno propisima (dozvolu za ukop, potvrdu o kremaciji), te dati istinite podatke potrebne za isporuku usluge ukopa i to: podatke o umrloj osobi, podatke o korisniku usluge i podatke o grobnom mjestu u kojem se želi obaviti ukop.

Isporučitelj sukladno Zakonu o komunalnom gospodarstvu i Zakonu o pogrebničkoj djelatnosti može posredovati u naručivanju usluge ukopa na područjima drugih isporučitelja

usluga u kojem slučaju se primjenjuju važeći propisi krajnjeg isporučitelja s područja te jedinice lokalne i područne (regionalne) samouprave.

**Članak 9.**

Isporučitelj uslugu ukopa pokojnika vrši na grobljima u naseljima Lipovljani,Kraljeva Velika, Krivaj i Piljenice.

Za groblja iz stavka 1. ovog članka Isporučitelj vodi grobni očevidnik i registar umrlih osoba sukladno Pravilniku o vođenju grobnog očevidnika i registra umrlih osoba (NN 143/98).

Usluga ukopa vrši se isključivo na zahtjev Korisnika usluge i Korisnik usluge ili od njega ovlaštena osoba dužni su najkasnije dan prije ukopa pokazati grobno mjesto u koje će se obaviti ukop.

Ukoliko se radi o novom grobnom mjestu ili Isporučitelj o grobnom mjestu ima relevantne podatke, Korisnik usluge može, ali nije obvezan pokazati grobno mjesto u koje će se obaviti ukop.

Korisnik usluge dužan je za uslugu ukopa iz stavka 3. ovog članka osigurati Isporučitelju punu i ispravnu informaciju o osobinama grobnog mjesta za ukop (vrsta groba, pokrov groba, nadgrobni uređaj), kao i potpunu informaciju o nositeljima prava korištenja i/ili pravu ukopa osobe za koju se usluga ukopa naručuje.

Ukoliko nadgrobni uređaj grobnog mjesta nije usklađen s izdanom Suglasnosti za izvođenje radova na groblju, odnosno isti je izgrađen na način da ometa, onemogućava ili ograničava obavljanje usluge, Korisnik usluge ukopa dužan je podmiriti sve dodatne troškove (vraćanja u prethodno stanje i/ili usklađenja sa Suglasnosti).

U navedenom slučaju Isporučitelj usluge ukopa ne odgovara za kašnjenje u terminu ukopa kao ni za eventualnu štetu nastalu na nadgrobnom uređaju.

Korisnik usluge pod materijalnom i kaznenom odgovornošću odgovara za sve nedostatke u isporuci usluge ukopa ili u slučaju zaprimanja bilo pisanog, bilo usmenog prigovora trećih osoba na okolnosti usluge ukopa posebice vezano uz pravo korištenja ili pravo ukopa.

U slučaju prigovora iz stavka 6. ovog članka isporuka usluge ukopa na grobljima iz stavka 3. ovog članka trenutačno će se obustaviti i bez obzira na konačni ishod prigovora Korisnik usluge ostaje dužan podmiriti sve do tada nastale troškove.

**Članak 10.**

Ekshumacija i prijenos posmrtnih ostataka obavlja se sukladno [Pravilniku o uvjetima i](http://www.iusinfo.hr/Bylaws/Content.aspx?SOPI=PR2018B116A2322&Datum=29.12.2018.%200%3A00%3A00) [načinu obavljanja opremanja, prijenosa, prijevoza, kremiranja, pogreba i iskopavanja umrlih](http://www.iusinfo.hr/Bylaws/Content.aspx?SOPI=PR2018B116A2322&Datum=29.12.2018.%200%3A00%3A00) [osoba te o uvjetima glede prostora i opreme pravnih i fizičkih osoba za obavljanje opremanja,](http://www.iusinfo.hr/Bylaws/Content.aspx?SOPI=PR2018B116A2322&Datum=29.12.2018.%200%3A00%3A00) [prijenosa, prijevoza, kremiranja, pogreba i iskopavanja umrlih osoba.](http://www.iusinfo.hr/Bylaws/Content.aspx?SOPI=PR2018B116A2322&Datum=29.12.2018.%200%3A00%3A00)

**Članak 11.**

Prijava potrebe za ukop može se obaviti svaki radni dan od 07:00 do 15:00 sati u prostorijama Isporučitelja ili pozivom na broj telefona 044/611-265, a izvan radnog vremena subotom, nedjeljom i praznikom pozivom na broj 099/667-6331,091/619-9434 ili

099/802-0553.

Sve vezano uz ispraćaj i ukop pokojnika, primjerice lokacija grobnog mjesta i način ukopa, ugovaraju se s Isporučiteljem, najkasnije dan prije dana ukopa.

Dogovor usluge ukopa, ukoliko se ne obavlja u uredovno vrijeme Isporučitelja, obavlja se isključivo u prethodnom dogovoru sa za to ovlaštenim djelatnikom Isporučitelja, u pravilu unutar vremena iz stavka 2. ovog članka.

Dan i sat ukopa pokojnika određuje se redoslijedom podnošenja prijave isključivo od strane Isporučitelja, a prema dostupnim terminima.

**Članak 12.**

Pogrebi se obavljaju radnim danom u vrijeme:

* od mjeseca siječnja do travnja između 11:00 i 14:00 sati
* od mjeseca travnja do srpnja između 11:00 i 15:00 sati
* od mjeseca srpnja do rujna između 11:00 i 17:00 sati
* od mjeseca rujna do prosinca između 11:00 i 14:00 sati

Subotom, nedjeljom i blagdanom nema pogreba.

**Članak 13.**

Prijevoz pokojnika od rashladne komore na mjesnom groblju Lipovljani do odra u mrtvačnici na groblju na kojem se vrši ispraćaj obavlja ovlaštena osoba Isporučitelja.

**Članak 14.**

Isporučitelj ne odgovara za štetu nastalu na grobnom mjestu prilikom izvršavanja usluge osim u slučaju krajnje nepažnje kada je dokazano da je isti ili njegov radnik odgovoran za štetu.

Ukoliko se prilikom ukopa mora pomaknuti oprema ili uređaj grobnog mjesta ili okolnih grobnih mjesta, troškove oko uspostave prijašnjeg stanja snosi Korisnik usluge.

Ukoliko Isporučitelj utvrdi potrebu dodatnih radova na grobnom mjestu, a radi osiguranja sigurne usluge ukopa (uklanjanje oštećene natpisne ploče, dodatni iskop u kamenu i sl.) dužan je isto dokumentirati i o tome obavijestiti Korisnika usluge,a radovi će biti naplaćeni sukladno cjeniku, ako vrsta rada nije navedena u cjeniku, sukladno stvarnim troškovima.

1. **NAČIN OBRAČUNA CIJENE USLUGE I PLAĆANJA**

**Članak 15.**

Cijene usluge ukopa utvrđene su važećim cjenikom usluga Isporučitelja, koji utvrđuje Isporučitelj sukladno Zakonu o komunalnom gospodarstvu.

Cjenik usluge ukopa objavljen je u poslovnim prostorima Isporučitelja i u elektronskom obliku na mrežnim stranicama Isporučitelja.

**Članak 16.**

Račun za uslugu ukopa ispostavlja se u pravilu po dovršetku isporuke usluge, sukladno cjeniku Isporučitelja. Ispostavljenim računom su određeni rok dospijeća i način plaćanja usluge.

Na zahtjev Korisnika usluge račun se može ispostaviti i prije isporuke usluge.

Korisnik usluge je dužan, u roku od 15 dana po isporučenoj usluzi ukopa, a najkasnije do 15-og dana u mjesecu u kojem je usluga ukopa obavljena, zatražiti izdavanje računa te ga podmiriti na blagajni Isporučitelja ili u zakonom propisanom roku. Ukoliko u propisanom roku Korisnik usluge nije zatražio izdavanje računa Isporučitelj će izdati transakcijski račun s dospijećem najviše 7 dana i dostaviti ga na adresu Korisnika usluge. Korisnik usluge ima mogućnost podnošenja pisanih prigovora na ispostavljeni račun za obavljenu uslugu u roku od 5 (pet) dana od zaprimanja računa, u protivnom se smatra da je ispostavljeni račun nesporan, a priloženi obračun pravilan.

Isporučitelj će korisnicima grobnih mjesta dostavljati račun za grobnu naknadu najkasnije do 31.03. tekuće godine, a korisnici su isti dužni uplatiti na temelju ispostavljene fakture Isporučitelja do datuma dospijeća navedenog na uplatnici.

1. **ZAŠTITA PODATAKA**

**Članak 17.**

Korisnik je obvezan dati točne i ažurne podatke vezano uz usluge koje koristi i odgovara za točnost danih podataka.

Osobni podaci korisnika dani Isporučitelju, a koji iste obrađuje, potrebni su u svrhu ispunjenja zakonskih obveza Isporučitelja kao i obveze iz Ugovora.

Obrada osobnih podataka nužna je da bi se poduzele radnje koje prethode sklapanju ugovora.

Podaci će biti proslijeđeni trećim osoba samo u cilju ispunjavanja svrhe u koju su dani odnosno u slučajevima kada je to nužno sukladno propisima.

Podaci se pohranjuju sukladno rokovima određenim propisima, odnosno dok za to postoji legitimni interes.

Korisnici fizičke osobe imaju pravo podnijeti zahtjev kojim traže pristup osobnim podacima i njihov ispravak, brisanje osobnih podataka kao i ograničavanje njihove obrade te pravo na izjavljivanje prigovora na obradu podataka, prijenos podataka, sve u skladu s važećim propisima kojima se uređuje zaštita osobnih podataka.

U slučaju da prigovor, vezan uz obradu osobnih podataka, ne bude prihvaćen po Isporučitelju kao voditelju obrade ili korisnik fizička osoba ne bude zadovoljna odgovorom, ima pravo podnijeti Zahtjev za utvrđenjem povrede prava Agenciji za zaštitu osobnih podataka.

Obrada podataka je nužna radi ispunjenja zakonske i ugovorne obveze i nedavanje podatka ima za posljedicu nemogućnost sklapanja ugovora.

1. **ZAVRŠNE ODREDBE**

**Članak 18.**

Ukoliko bilo koja odredba Ugovora i/ili ovih Općih uvjeta jest ili postane ništava, nevaljana ili neprovediva, to neće utjecati na ostatak Ugovora odnosno Općih uvjeta, te će se ostatak Ugovora odnosno Općih uvjeta primjenjivati u najvećem mogućem opsegu dozvoljenim zakonom.

Ugovorne strane dužne su bez odlaganja utvrditi novu odredbu koja će zamijeniti ništavu, nevaljanu ili neprovedivu odredbu, a koja će biti najbliža namjeri ugovornih strana koju su imali prilikom dogovaranja ništave, nevaljane ili neprovedive odredbe.

Prestanak Ugovora ne utječe na njegove odredbe za koje je izričito ili implicitno određeno da stupaju na snagu ili su obvezujuće i nakon prestanka Ugovora.

**Članak 19.**

Eventualni sporovi koji mogu proizaći iz ili u vezi s ugovorom nastojat će se riješiti dogovorom, a ukoliko to neće biti moguće, ugovorne strane suglasne su da se rješavanje spora povjeri nadležnom sudu.

**Članak 20*.***

Na sve što nije navedeno u Ugovoru ili ovim Općim uvjetima, primjenjivati će se Zakon o grobljima, Zakon o obveznim odnosima, Zakona o zaštiti potrošača i ostali mjerodavni pozitivni propisi.

**Članak 21.**

Ovi Opći uvjeti mogu se izmijeniti ili dopuniti u postupku koji je određen za njihovo donošenje.

**Članak 22.**

Na ove Opće uvjete dana je prethodna suglasnost Općinskog vijeća Općine Lipovljani Odlukom, KLASA: 363-01/22-01/03, URBROJ:2176-13-01-22-01 od 14. prosinca 2022. godine.

**Članak 23.**

Opći uvjeti isporuke objaviti će se u „Službenom vjesniku Općine Lipovljani“, na mrežnim stranicama i oglasnoj ploči Općine Lipovljani, te na oglasnoj ploči i mrežnim stranicama Isporučitelja komunalne usluge.

**Članak 24.**

Ovi Opći uvjeti stupaju na snagu danom donošenja.

Broj: 121/2022 Lipovljani, 23.12. 2022.

Direktor:

Davor Živković struč.spec.ing.aedif.